Source: https://hmlortodoksinen.fi/ote-museoviraston-tekemasta-suomen-ortodoksisen-kirkon-rakennuskannan-karsimisen-kohteista-22-11-2019/
Timestamp: 2019-12-09 04:27:14+00:00
Document Index: 18395339

Matched Legal Cases: ['kko\n', 'kko ', 'kko ', 'kko ', 'kko ', 'kko ']

Ote museoviraston tekemästä Suomen ortodoksisen kirkon rakennuskannan karsimisen kohteista (22.11.2019) – Hämeenlinnan ortodoksinen seurakunta
Pyhän Johannes Kastajan mestauksen kirkko
Ahvenistontie 20, Hämeenlinna
Kiinteistötunnus: 1090090025001
Kohde on suojeltu Ortodoksisesta kirkosta annetun lain nojalla.
Kohde sijaitsee kuntakaavassa arvokkaassa rakennetussa kulttuuriympäristössä (Yleiskaava 2035). Alueella on vireillä asemakaavan muutos (2019), jossa on huomioitu kirkko ja hautausmaa. Se on maakunnallisesti ja paikallisesti merkittävä rakennettu kulttuuriympäristö, kaupungin venäläisestä varuskuntakulttuurista kertova pyhäkkö (Rakennettu Häme 2003, Hattulan rakennuskulttuuriselvitys 2003).
Kirkko sijaitsee entisellä sotilashautausmaalla metsäisellä alueella, lähellä Hämeenlinnan keskussairaalaa. Pyhän Johannes Kastajan mestauksen kirkko vihittiin käyttöön 2.6.1894. Puurakenteinen kirkko on tyypillinen venäläisaikainen länsitornillinen pitkäkirkko. Sen itäpäässä, alttarin kohdalla on 8-kulmainen kupoli, jonka päällä on pieni 8-kulmainen lanterni. Länsipäädyn kellotorni on pohjamuodoltaan neliönmuotoinen. Sisäänkäynti ja eteinen ovat kellotornin alimmassa kerroksessa. Sisäänkäynnin yläpuolella on pieni frontoni-aihe, joka toistuu kellotornin suipon telttakaton räystäslinjassa tornin kullakin sivulla. Rakennuksen pitkillä sivuilla on kolme listoitusten kehystämää ikkunaa, joiden alapuolella on vaakasuuntainen, voimakkaasti ulkoneva palkkilista. Rakennus on vuorattu vaakalaudoituksella, mutta palkkilistan alapuolelta pystylaudoituksella. Laudoitus on valkoinen, listat siniset. Kirkkosali on verhoiltu valkoisin puupaneelein. Ikonostaasi on peräisin venäläisen sotalaivasta 1840-luvulta. Ikonostaasi on nk. matkaikonostaasi, jonka ikonit on maalattu puurunkoon pingotetulle kankaalle.
Kirkko on toiminut Hämeenlinnan ortodoksisen seurakunnan kesäkirkkona. Kirkossa ei ole lämmitystä ja sähköjä, joten palvelukset toimitetaan tuohusten valossa. Rakennus on hyvässä kunnossa, julkisivut on äskettäin maalattu.
Kohteella on huomattavaa rakennushistoriallista, historiallista ja kaupunkikuvallista arvoa, ja se tulee säilyttää. Kohde on jo ikänsä puolesta suojeltu lailla ortodoksisesta kirkosta. Mikäli suojelu lakkaisi, täyttää rakennus kuitenkin rakennusperintölain mukaiset suojelun edellytykset. Suojelu on aiheellista todeta myös vireillä olevassa asemakaavassa. Kohteen ja erityisesti sen sisätilojen kulttuurihistoriallista arvoa ei voida turvata riittävästi käyttötarkoituksen ja omistajatahon muuttuessa.